b'\n_START_ARTICLE_\nShanghain maailmann\xc3\xa4yttely\n_START_PARAGRAPH_\nShanghain maailmann\xc3\xa4yttely eli Expo 2010 (kiin. \xe4\xb8\xad\xe5\x9c\x8b2010\xe5\xb9\xb4\xe4\xb8\x8a\xe6\xb5\xb7\xe4\xb8\x96\xe7\x95\x8c\xe5\x8d\x9a\xe8\xa6\xbd\xe6\x9c\x83) j\xc3\xa4rjestettiin Shanghaissa, Kiinassa 1. toukokuuta 2010 \xe2\x80\x93 31. lokakuuta 2010. N\xc3\xa4yttelyn teemana oli "Parempi kaupunki \xe2\x80\x93 parempi el\xc3\xa4m\xc3\xa4" ja sen avulla tuotiin esiin Shanghain asemaa merkitt\xc3\xa4v\xc3\xa4n\xc3\xa4 2000-luvun taloudellisena ja kulttuurillisena keskuksena. N\xc3\xa4yttelyyn osallistui 192 maata ja 50 kansainv\xc3\xa4list\xc3\xa4 j\xc3\xa4rjest\xc3\xb6\xc3\xa4. Maailmann\xc3\xa4yttely avattiin 30. huhtikuuta 2010. N\xc3\xa4yttely\xc3\xa4 k\xc3\xa4vi katsomassa 72 miljoonaa vierasta, mik\xc3\xa4 on uusi k\xc3\xa4vij\xc3\xa4enn\xc3\xa4tys. Edellinen enn\xc3\xa4tys tehtiin vuonna 1970 Osakassa._NEWLINE_Ensimm\xc3\xa4ist\xc3\xa4 kertaa maailmann\xc3\xa4yttelyiden historiassa osa n\xc3\xa4yttelyst\xc3\xa4 on verkossa. N\xc3\xa4yttelyn verkko-osuus on nimelt\xc3\xa4\xc3\xa4n "Online Expo Shanghai".\n_START_SECTION_\nSuomen paviljonki\n_START_PARAGRAPH_\nSuomen hallitus vastasi my\xc3\xb6nt\xc3\xa4v\xc3\xa4sti Kiinan hallituksen kutsuun osallistua maailmann\xc3\xa4yttelyyn. Osallistumishankkeen p\xc3\xa4\xc3\xa4rahoittaja oli ty\xc3\xb6- ja elinkeinoministeri\xc3\xb6, mutta sen suunnittelu- ja toteutusvastuu annettiin Finprolle. Suomen Expo-organisaation viralliseksi tapahtumatuottajaksi on valittu Welldone L.R. Oy. Suomen paviljongin Kirnun suunnitteli arkkitehtitoimisto JKMM Architects, ja sen p\xc3\xa4\xc3\xa4arkkitehti oli Teemu Kurkela. Ty\xc3\xb6- ja elinkeinoministeri\xc3\xb6n edustaja avasi paviljongin 1. toukokuuta. Kirnu valittiin parhaaksi paviljongiksi kokoluokassaan. Kokoluokkia oli nelj\xc3\xa4. Kirnu on myynniss\xc3\xa4 ja on siksi alun perin valmistettu purettavaksi ja koottavaksi uudelleen._NEWLINE_Suomen paviljongin n\xc3\xa4yttelykonseptin suunnitteli helsinkil\xc3\xa4isten ja kuopiolaisten yritt\xc3\xa4jien ryhm\xc3\xa4. Helsinkil\xc3\xa4isen Muotohiomo Oy:n ja kuopiolaisten Fantasiarakenne Oy:n sek\xc3\xa4 Partanen & Lamusuo Oy:n konseptit voittivat aiheesta j\xc3\xa4rjestetyn suunnittelukilpailun. Shanghain maailmann\xc3\xa4yttelyyn rakennettiin valtavan kokoiset interaktiiviset multimediateokset, jotka kertoivat nykysuomalaisuudesta ja tulevaisuuden visioista. Partanen & Lamusuo Oy vastasi maailmann\xc3\xa4yttelyn Suomen paviljongin multimediataideteosten k\xc3\xa4sikirjoituksesta, visuaalisesta ilmeest\xc3\xa4 sek\xc3\xa4 taiteellisesta ohjauksesta. Taiteilija Jaana Partasen ja arkkitehti Heikki Lamusuon vastuulla olivat my\xc3\xb6s \xc3\xa4\xc3\xa4nimaailman ja puvustuksen ohjaus, kansalaiskuvakilpailun j\xc3\xa4rjest\xc3\xa4minen sek\xc3\xa4 Artistiopas-hankkeen ideointi, kuratointi ja koordinointi._NEWLINE_Suomen paviljongin n\xc3\xa4yttelyn moniulotteisen \xc3\xa4\xc3\xa4nimaailman s\xc3\xa4velsi ja toteutti Resonator Helsinki joka koostuu Taideteollisen korkeakoulun ja Sibelius-Akatemian \xc3\xa4\xc3\xa4nitaiteen ja musiikkiteknologian opiskelijoista. Noin sadan metrin levyisen ja kahdeksan metri\xc3\xa4 korkean interaktiivisen sein\xc3\xa4n ja interaktiivisten yleis\xc3\xb6seinien toteutus perustui helsinkil\xc3\xa4isen Exiformat Oy:n kehitt\xc3\xa4m\xc3\xa4\xc3\xa4n interaktioteknologiaan. Yleis\xc3\xb6n ja oppaiden erilaiset interaktiotaikuuden v\xc3\xa4lineet toteutti VTT. Interaktiivisten yleis\xc3\xb6seinien visuaalisen ja interaktiosuunnittelun toteutti Muotohiomo Oy. Interaktiivisten panoraamoje kuva- ja animaatiototeuksesta vastasi helsinkil\xc3\xa4inen Oy Anima Vitae Ltd. Interaktiivisen n\xc3\xa4yttelykokonaisuuden teknisest\xc3\xa4 koordinoinnista ja toteutuksesta vastasi Exiformat Oy, tuottajana arkkitehti Timo Koho._NEWLINE_Artistiopas-k\xc3\xa4site syntyi vuoden 2010 Shanghain maailmann\xc3\xa4yttelyn Suomen paviljongin tarpeisiin. Ideana oli, ett\xc3\xa4 artistioppaat esittelev\xc3\xa4t n\xc3\xa4yttelyvieraille suomalaista kulttuuria ja johdattavat k\xc3\xa4vij\xc3\xa4t n\xc3\xa4yttelyn teemoihin ja kerrontaan. Shanghain maailmann\xc3\xa4yttelyss\xc3\xa4 ty\xc3\xb6skenteli 16 artistiopasta, joista kukin ty\xc3\xb6skenteli paviljongissa kuukauden kerrallaan. Rooliaan varten artistioppaat saivat tarvittavaa koulutusta tapahtumasta ja maan kulttuurista esimerkiksi Finpro ry:lt\xc3\xa4. Artistiopaskonseptin ideoinnista, kuratoinnista sek\xc3\xa4 koordinoinnista vastasi Partanen & Lamusuo Oy. Artistiopas-ajatuksen ja -hankkeen tarkoitus oli l\xc3\xb6yt\xc3\xa4\xc3\xa4 taiteilijoille uusia tapoja tuoda esille osaamistaan ja l\xc3\xb6yt\xc3\xa4\xc3\xa4 toimintamalli, jota voi hy\xc3\xb6dynt\xc3\xa4\xc3\xa4 mahdollisimman monenlaisissa tapahtumissa my\xc3\xb6hemminkin. Artistioppaiden my\xc3\xb6t\xc3\xa4 kehitettiin my\xc3\xb6s uudenlaista taiteen vientitapaa, jota voi jatkossa hy\xc3\xb6dynt\xc3\xa4\xc3\xa4 muissakin kansainv\xc3\xa4lisiss\xc3\xa4 tilanteissa. Artistiopas on rekister\xc3\xb6ity tavaramerkki, jonka omistaa Partanen & Lamusuo Oy.\n_START_SECTION_\nInfrastruktuurin valmistelut\n_START_PARAGRAPH_\nN\xc3\xa4yttely sijaitsi Nanpu Bridge-metroaseman ja Lupu Bridge -sillan alueella Shanghain keskustassa Huangpujoen molemmilla puolilla. N\xc3\xa4yttelylle oli varattu 5,28\xc2\xa0km\xc2\xb2 alue._NEWLINE_Viranomaiset julkistivat vuonna 2006 suunnitelman toisen kaupallisen maglev-junan rakentamisesta Shanghaihin. Radan oli tarkoitus yhdist\xc3\xa4\xc3\xa4 Shanghai Hangzhouhun, ja sen oli m\xc3\xa4\xc3\xa4r\xc3\xa4 valmistua ennen n\xc3\xa4yttely\xc3\xa4. Suurten mielenosoitusten j\xc3\xa4lkeen ja hankken vet\xc3\xa4j\xc3\xa4\xc3\xa4 Chen Liangyuta kohtaan esitettyjen lahjontaep\xc3\xa4ilyjen vuoksi hanke kuitenkin pys\xc3\xa4ytettiin toukokuussa 2007.'